*****

ΚΑΝΟΝΙΣΜΟΣ (ΕΟΚ) αριθ. 2657/87 ΤΗΣ ΕΠΙΤΡΟΠΗΣ

της 1ης Σεπτεμβρίου 1987

για παρέκκλιση από την απαγόρευση προσφυγής στη μέθοδο του συμψηφισμού στο ισοδύναμο για το σκληρό σιτάρι

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1999/85 του Συμβουλίου της 16ης Ιουλίου 1985 για το καθεστώς ενεργητικής τελειοποίησης (1),

τον κανονισμό (ΕΟΚ) αριθ. 3677/86 του Συμβουλίου της 24ης Νοεμβρίου 1986 που καθορίζει ορισμένες διατάξεις εφαρμογής του κανονισμού (ΕΟΚ) αριθ. 1999/85 για το καθεστώς ενεργητικής τελειοποίησης (2), όπως τροποποιήθηκε τελευταία από τον κανονισμό (ΕΟΚ) αριθ. 2412/87 της Επιτροπής (3), και ιδίως το παράρτημα IV,

Εκτιμώντας:

ότι το παράρτημα IV του κανονισμού (ΕΟΚ) αριθ. 3677/86 προβλέπει τη δυνατότητα θέσπισης παρεκκλίσεων από την απαγόρευση προσφυγής στη μέθοδο του συμψηφισμού στο ισοδύναμο για ορισμένα είδη σκληρού και μαλακού σιταριού·

ότι είναι σκόπιμο, για λόγους εμπορικής πολιτικής, να θεσπιστούν διατάξεις που παρεκκλίνουν από την εν λόγω απαγόρευση όσον αφορά το σκληρό σιτάρι, σε περίπτωση που η προσφυγή στη μέθοδο του συμψηφισμού στο ισοδύναμο πραγματοποιείται για την παρασκευή ζυμαρικών εν γένει που προορίζονται για εξαγωγή προς τις Ηνωμένες Πολιτείες της Αμερικής με σκοπό να διατεθούν εκεί σε κατανάλωση·

ότι, σύμφωνα με τις διατάξεις του παραρτήματος IV του κανονισμού (ΕΟΚ) αριθ. 3677/86 ζητήθηκε στις 13 Αυγούστου 1987, στο πλαίσιο της επιτροπής τελωνειακών οικονομικών καθεστώτων, η γνώμη ομάδας εμπειρογνωμόνων που αποτελείται από εκπροσώπους των κρατών μελών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από την απαγόρευση που προβλέπεται στο παράρτημα IV του κανονισμού (ΕΟΚ) αριθ. 3677/86, επιτρέπεται προσφυγή στη μέθοδο του συμψηφισμού στο ισοδύναμο μεταξύ του σκληρού σιταριού που υπάγεται στη διάκριση 10.01 Β ΙΙ του κοινού δασμολογίου και ανταποκρίνεται στους όρους του άρθρου 9 της συνθήκης και του εισαγόμενου σιταριού που υπάγεται στην ίδια διάκριση του κοινού δασμολογίου, εφόσον η προσφυγή στην εν λόγω μέθοδο πραγματοποιείται για την παρασκευή ζυμαρικών εν γένει που υπάγονται στις διακρίσεις 19.03 Α και Β του κοινού δασμολογίου και τα εν λόγω ζυμαρικά εξάγονται προς τις Ηνωμένες Πολιτείες της Αμερικής και διατίθενται για κατανάλωση στη χώρα αυτή.

Άρθρο 2

1. Η τελωνειακή αρχή επιτρέπει τις παρεκκλίσεις που αναφέρονται στο άρθρο 1 μετά από αίτηση του ενδιαφερόμενου, ο οποίος δεσμεύεται να εκπληρώσει τον όρο που αναφέρεται στο εν λόγω άρθρο. Η παρέκκλιση χορηγείται μόνον για περιορισμένη περίοδο που δεν υπερβαίνει τους έξι μήνες. Κατά την διάρκεια της περιόδου αυτής, τα εισαγόμενα εμπορεύματα είναι δυνατόν να υπαχθούν σε καθεστώς τελειοποίησης για επανεξαγωγή ή, σε περίπτωση εσπευσμένης εξαγωγής, είναι δυνατό να εξαχθούν τα αντισταθμιστικά προϊόντα. Η παρέκκλιση αυτή χορηγείται επίσης υπό μορφή τροποποίησης της αδείας που έχει ήδη εκδοθεί.

2. Η άδεια για τελειοποίηση προς επανεξαγωγή που προβλέπει την παρέκκλιση που αναφέρεται στο άρθρο 1 περιλαμβάνει επίσης την υποχρέωση του κατόχου της να αποδείξει ότι τα ζυμαρικά εν γένει που παρασκευάζονται με μεταποίηση διατίθενται για κατανάλωση στις Ηνωμένες Πολιτείες της Αμερικής.

Η απόδειξη αυτή συνίσταται στην προσκόμιση του πρωτότυπου του «Certificate for IPR exports of pasta to the USA» που στο εξής καλείται «Certificate P 1», θεωρημένου από το αρμόδιο τελωνείο στην Κοινότητα στο οποίο διεκπερεώνονται οι διατυπώσεις εξαγωγής και από τις αρμόδιες τελωνειακές αρχές των Ηνωμένων Πολιτειών της Αμερικής.

Το «Certificate P 1», που αποτελείται από το πρωτότυπο και δύο αντίγραφα, συντάσσεται σε έντυπο σύμφωνα με το πρότυπο και τις διατάξεις που αναφέρονται στο παράρτημα.

Άρθρο 3

1. Η δήλωση εξαγωγής για τα ζυμαρικά εν γένει που παρασκευάζονται στα πλαίσια του καθεστώτος τελειοποίησης για επανεξαγωγή με προσφυγή στη μέθοδο του συμψηφισμού στο ισοδύναμο που αναφέρεται στο άρθρο 1 πρέπει να αναφέρει ότι τα εν λόγω ζυμαρικά προορίζονται για τις Ηνωμένες Πολιτείες της Αμερικής.

Το «Certificate P 1» προσκομίζεται κατά την υποβολή της δήλωσης εξαγωγής.

2. Το τελωνείο το οποίο αποδέχεται τη δήλωση εξαγωγής παρέχει τη θεώρησή του στο χώρο 9 του πρωτότυπου και του αντίγραφου του «Certificate P 1». Κρατάει στη διάθεσή του το αντίγραφο αριθ. 2 και επιστρέφει το πρωτότυπο και το αντίγραφο αριθ. 1 σ' αυτόν που υποβάλλει τη δήλωση.

3. Το πρωτότυπο του «Certificate P 1», θεωρημένο από τις αρμόδιες τελωνειακές αρχές των Ηνωμένων Πολιτειών της Αμερικής, προσκομίζεται στο τελωνείο της Κοινότητας το οποίο το θεώρησε, το αργότερο τρεις μήνες μετά την ημερομηνία αποδοχής της δήλωσης εξαγωγής των ζυμαρικών εν γένει.

4. Σε περίπτωση κλοπής, απώλειας ή καταστροφής του «Certificate P 1», ο κάτοχος της αδείας μπορεί να ζητήσει αντίγραφο από το τελωνείο που θεώρησε το εν λόγω πιστοποιητικό. Το αντίγραφο που εκδίδεται με τον τρόπο αυτό πρέπει να περιλαμβάνει μια από τις ακόλουθες ενδείξεις:

- DUPLICADO

- DUPLIKAT

- DUPLIKAT

- ΑΝΤΙΓΡΑΦΟ

- DUPLICATE

- DUPLICATA

- DUPLICATO

- DUPLICAAT

- SEGUNDA VIA.

Άρθρο 4

Εκτός από την περίπτωση που τα προϊόντα αποτελούν αντικείμενο εσπευσμένης εξαγωγής, η αποδοχή της δήλωσης εξαγωγής εξαρτάται από τη σύσταση εγγύησης 6 ECU ανά τόνο σκληρού σιταριού που χρησιμοποιείται για την παρασκευή της εξαγόμενης ποσότητας ζυμαρικών εν γένει.

Η εγγύηση αυτή καταπίπτει σε περίπτωση που δεν προσκομιστεί η απόδειξη που αναφέρεται στο άρθρο 2 παράγραφος 2 μέσα στην προθεσμία που προβλέπεται στο άρθρο 3 παράγραφος 3.

Άρθρο 5

Σε περίπτωση εσπευσμένης εξαγωγής με τους όρους που αναφέρονται στο άρθρο 1, η αποδοχή της δήλωσης υπαγωγής του σκληρού σιταριού στο καθεστώς τελειοποίησης για επανεξαγωγή εξαρτάται από την προσκόμιση της απόδειξης που αναφέρεται στο άρθρο 2 παράγραφος 2.

Άρθρο 6

Οι τελωνειακές αρχές των κρατών μελών κοινοποιούν στην Επιτροπή, στο τέλος κάθε μήνα, τα στατιστικά στοιχεία που αφορούν τις ποσότητες των ζυμαρικών εν γένει, κατά δασμολογική διάκριση, που έχουν παρασκευαστεί στο πλαίσιο του καθεστώτος τελειοποίησης για επανεξαγωγή με προσφυγή στη μέθοδο συμψηφισμού στο ισοδύναμο και για τις οποίες ποσότητες θεωρήθηκαν τον προηγούμενο μήνα τα «Certificate P 1» από τα τελωνεία στα οποία διεκπεραιώνονται οι τελωνειακές διατυπώσεις εξαγωγής.

Άρθρο 7

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Σεπτεμβρίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Σεπτεμβρίου 1987.

Για την Επιτροπή

Willy DE CLERCQ

Μέλος της Επιτροπής

(1) ΕΕ αριθ. L 188 της 20. 7. 1985, σ. 1.

(2) ΕΕ αριθ. L 351 της 12. 12. 1986, σ. 1.

(3) ΕΕ αριθ. L 219 της 8. 8. 1987, σ. 30.

ΠΑΡΑΡΤΗΜΑ

Διατάξεις σχετικά με το «certificate P 1»

1. Το έντυπο, στο οποίο συντάσσεται το «certificate P 1», πρέπει να είναι λευκό χαρτί χωρίς μηχανικό πολτό, γραφής γκλασέ, βάρους από 40 έως 65 γραμμάρια ανά τετραγωνικό μέτρο.

2. Το έντυπο έχει διαστάσεις 210 x 297 mm.

3. Τα κράτη μέλη είναι αρμόδια για την εκτύπωση του εντύπου. Κάθε έντυπο φέρει τυποποιημένο αύξοντα αριθμό, βάσει του οποίου είναι δυνατό να αναγνωριστεί.

4. Το έντυπο τυπώνεται και συμπληρώνεται στα αγγλικά, σε γραφομηχανή ή στο χέρι. Στη δεύτερη περίπτωση, οι καταχωρίσεις πρέπει να γίνονται με μελάνη και με τυπογραφικά κεφαλαία στοιχεία.